PATIENTVEJLEDNING
Indholdet i denne vejledning er godkendt af Dansk Selskab for Ambulant Kirurgi 01.05.2016 MBW (revideres hver 3. år)

Operation i og omkring endetarmsåbningen

Operation i eller omkring endetarmsåbningen foretages, fx hvis man skal fjerne større hæmorroider, løs hud efter hæmorroider, bylder eller behandle en kronisk rift i endetarmsåbningen, som ikke heler på medicinsk behandling.

**Før operationen**
Husk at oplyse, hvis De får blodfortyndende medicin, da dette skal pauseres.
Indkøb: Man kan smøre lokalbedøvende creme EMLA på området 1-2 timer før operationen (undlad at sætte plaster på). Cremen kan købes på apoteket i håndkøb.

**Operationen**

Operationen udføres i lokalbedøvelse, som anlægges via et stik i selve hæmorroiderne eller i omgivelserne til endetarmsåbningen. Operationen tager cirka 15 minutter.

**Efter operationen**

*Mod smerter*: De første 2-3 dage efter nogle operationer kan være smertefulde, hvorfor man med fordel vil kunne blødgøre afføringen for at lette passagen igennem operationssåret (svesker, Laktulose mikstur, Magnesia-tabletter).
Der kan blive behov for smertestillende medicin, f.eks. Paracetamol, Kodimagnyl eller Ibuprofen.

*Forbinding*: Eventuel forbinding fjernes dagen efter operationen. Operationssårene rengøres efter afføring bedst med en mild opløsning af sæbespåner. Benyt evt. et vandfad og skyl godt af efterfølgende med telefonbruser, indtil operationsområdet er smertefrit.
Eventuelt kan kolde omslag anvendes (kuldepakning eller pose med kolde ærter i stofbetræk) både for at standse blødning og for at reducere smerter.

Der skal ikke fjernes sting. Husk at ringe om svar på evt. vævsprøver.

*Hjemtransport*: Man vil som regel kunne køre hjem selv efter operationen. Husk De skal selv sørge for evt. aftale om hjemtransport på anden vis (pårørende, taxa eller Falck).
Sygemelding: Efter nogle operationer kan sygemelding være nødvendig i 1-5 dage.

*Komplikationer*:

Blødning er meget sjælden, og infektion er yderst sjælden.

Ved større blødning, eller tegn på betændelse skal kirurgen, vagtlægen eller skadestuen straks kontaktes.

Aftalt tid til operation dag 20 kl.

Evt. afbud bedes meddelt klinikken senest 2 dage før på tlf. 39 64 14 80 mellem kl. 9-14.

Ved udeblivelse uden afbud sendes regning på 500 kr.